Iltalehden mukaan lähihoitajana työskennellyt nainen on irtisanottu. Suomen lähi- ja perushoitajaliiton tietoon ei ole koskaan aiemmin tullut vastaavia tapauksia.

Suomen lähi- ja perushoitajaliitto Super ilmoittaa tuomitsevansa jyrkästi eilen tiistaina julkisuuteen nousseen Youtube-videolla puhuvan laboratoriotyöntekijän toiminnan.

Iltalehti (siirryt toiseen palveluun) uutisoi eilen tiistaina Youtubeen ladatusta videosta, jolla Helsingin Myllypuron terveysaseman yhteydessä toimivan Huslabin laboratoriossa työskentelevä nainen haukkuu rasistisesti maahanmuuttajataustaisia asiakkaita.

Alatyylistä kieltä käyttävä nainen muun muassa kuvailee videolla maahanmuuttajia "mutakuonoiksi" ja "kaapupuvuiksi" ja sanoo heillä olevan "hirveitä geenivirheitä". Nainen kertoo videolla myös kohtelevansa maahanmuuttajia epäasiallisesti.

– Mä en kato ikinä silmiin. Mä katon koneeseen. Kelakortti, hiha ylös, enkä kato. En sano huomenta, enkä tervehdi mitenkään. Ne on sontaa mun jalan alla, nainen sanoo videolla.

Iltalehden tietojen mukaan lähihoitajana työskennellyt nainen on irtisanottu jo työstään.

Super: Tietoon ei tullut vastaavia tapauksia

Superin puheenjohtaja Silja Paavola sanoo olevansa tapauksen yksityiskohdista täysin uutistietojen varassa. Hän ei tiedä, onko kyseinen hoitaja Superin jäsen.

Paavolan mielestä hoitajan käytös on asiatonta ja epäammattimaista. Hän huomauttaa, että liitto ei voi sanoa ihmiselle, mitä mieltä hän saa olla maahanmuuttajista. Kysymys on Paavolan mielestä siitä, miten ihminen käyttäytyy työssään.

– Ei voi olla niin, että me oman mieltymyksemme tai tekemisemme myötä kohdistamme negatiivisia toimenpiteitä potilaaseen, joka on meillä hoidettavana, hän sanoo.

– Ammatillisuus on sitä, että oletpa itse mitä mieltä vaan, niin hoidettava potilas on aina hoidettava potilas.

Paavola sanoo, ettei liiton tietoon ole koskaan aiemmin tullut vastaavia tapauksia.